

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-36-С/21-15, О.С.

Датум: 05.07.2021. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 05.07.2021. године, у предмету утврђивања сукоба интереса за лица Дарко Берјан, Радомир Шекара и Тања Тепавчевић, донијела је

**РЈЕШЕЊЕ**

Утврђује се да изабрани представник Тања Тепавчевић, одборник у Скупштини општине Источна Илиџа, није починила повреду Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), те се не налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 19.01.2021. године, достављена је иницијатива за утврђивање постојања сукоба интереса за Дарка Берјана, Радомира Шекару и Тању Тепавчевић, одборнике у Скупштини општине Источна Илиџа.

У иницијативи се наводи да је на конститутивној сједници Скупштине општине Источна Илиџа, која је одржана дана 25.12.2020. године, присуствовала, између осталих, и Тања Тепавчевић, за коју постоји основана сумња да је у вријеме сједнице била у сукобу интереса, јер је запослена и у ЈЗУ Дом здравља Источно Сарајево, чији је суоснивач општина Источна Илиџа.

Дана 04.02.2021. године Комисија је донијела одлуку о покретању поступка за утврђивање постојања сукоба интереса против ових лица, те доставила иницијативу на изјашњење.

Тања Тепавчевић је дописом од 19.02.2021. године доставила своје изјашњење на наводе који су истакнути у иницијативи, наводећи да у иницијативи није наведено по ком правном основу је у сукобу интереса, тј. да сама иницијатива није поткрепљена доказима. Истиче да је распоређена на послове и радне задатке дипл. санитарног инжењера, те да не постоји сукоб интереса.

Комисија је извршила увид у доказе који су јој достављени и то: Допис Пореске управе број 06/1.01/0301-052.4-3774/2021 од дана 05.03.2021. године и Допис ЈЗУ Дом здравља „Источно Сарајево“ број 344/21 од 10.03.2021. године.

Комисија је утврдила да је Тања Тепавчевић запослена на неодређено у ЈЗУ Дом здравља „Источно Сарајево“, на радном мјесту дипломираног санитарног инжењера у Хигијенско-епидемиолошкој служби од 01.08.2020. године.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 3. став 7. Закона о спречавању сукоба интереса у органима власти Републике Српске прописано је да изабрани представници, носиоци извршних функција и савјетници који се налазе у радном односу и примају плату по основу избора- именовања на функцију могу обављати послове у наставним, научним, културним, здравственим и спортским установама, у удружењима и слично, за шта могу примати накнаду, у складу са законом. Став 8. прописује да изабрани представници, носиоци извршних функција и савјетници који нису у радном односу по основу избора- именовања на функцију имају право на накнаду за функцију коју обављају, те плату или накнаду за обављање послова који нису у супротности са одредбама овог закона.

Дакле, законом није прописана неспојивост за ове врсте послова. Закон предвиђа да лице које је по основу избора-именовања на функцији може да обавља послове у здравственим установама, те сходно свом радно-правном статусу за то примати плату/накнаду.

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Источна Илиџа, н/р одборника Тање Тепавчевић, Улица Војводе Радомира Путника бр. 2, 71 123 Источна Илиџа
2. Скупштина општине Источна Илиџа, клуб одборника СНСД-а, н/р шефа клуба Владимира Ћосовића, Улица војводе Радомира Путника бр. 2, Источна Илиџа
3. Скупштина општине Источна Илиџа, н/р одборнику Зорану Трапари, Улица војводе Радомира Путника бр. 2, Источна Илиџа
4. У спис предмета